## Cultura amplia un any el conveni amb la Diputació de Castelló i la Diòcesi de Segorbe-Castelló per a la rehabilitació del santuari de Penyagolosa

*** L’acord, que va ser subscrit en 2021 amb una vigència de tres anys, es prorroga fins al 31 de desembre de 2025
* L’objectiu és continuar amb la restauració d’este conjunt arquitectònic protegit com a BIC i monument historicoartístic
* Fins al moment la Generalitat ha destinat prop de dos milions d’euros a esta actuació**

La Conselleria d’Educació, Cultura, Universitats i Ocupació ha publicat en el *Diari Oficial de la Generalitat Valenciana* ([DOGV](https://dogv.gva.es/va/resultat-dogv?signatura=2025/727)) la resolució per la qual es prorroga fins al 31 de desembre de 2025 el conveni subscrit entre la Generalitat, la Diputació de Provincial de Castelló i la Diòcesi de Segorbe-Castelló per a la recuperació i rehabilitació del santuari de Sant Joan de Penyagolosa.

Este acord va ser subscrit en juny de 2021, amb la finalitat de dur a terme les actuacions necessàries per a la restauració d’este conjunt arquitectònic protegit com a BIC i monument historicoartístic situat en el terme castellonenc de Vistabella del Maestrat.

Segons la seua redacció inicial, el conveni tenia una vigència màxima de tres anys, fins al 31 de desembre de 2023, amb possibilitat d’una única pròrroga, sense que en cap cas poguera superar el 31 de desembre de 2024.

No obstant això, la complexitat tècnica de les obres i l’interés públic justifiquen la necessitat d’estendre un any més la vigència de l’acord, fins al 31 de desembre de 2025.

L’objectiu de les actuacions previstes en este acord és donar valor als diferents usos d’este bé patrimonial, la qual cosa comprén la realització d’actes de culte, activitats turístiques i culturals, la utilització de l’hostatgeria i la dinamització del conjunt històric i el seu entorn natural.

Per a fer-ho, s’arreplega el compromís de la Generalitat i la Diputació de finançar entre les dos el 50 % del cost d’estes obres per a la seua rehabilitació i conservació, que ascendix a 4,5 milions d’euros.

Fins al moment, la Conselleria ha aportat a esta actuació 1.973.000 euros entre 2022 i 2024.

**Sant Joan de Penyagolosa**

El santuari de Sant Joan de Penyagolosa, d’origen gòtic, és un conjunt arquitectònic propietat de la Diòcesi de Segorbe-Castelló que està declarat bé d’interés cultural i monument historicoartístic i suposa un valuosíssim element del patrimoni històric i cultural de les comarques de Castelló.

A més del seu valor arquitectònic i artístic, cada any acull una de les manifestacions culturals i religioses més singulars de la Comunitat Valenciana, com són el conjunt de peregrinacions des dels municipis de les Useres, Culla, Xodos, Vistabella del Maestrat i Puertomingalvo, la qual cosa li conferix un valor especial.

Fecha: 25/01/2025